Recantos No Deserto: 2013\n24 horas longas\nOs meus días duran\nO que dura un desamor a domicilio\nCun remite equivocado,\nque é o tempo do chover\nDende que é chorado\nAta eu me decatar\nDe que antonte tamén chovía,\nE que dende onte hai nubeiros\npor todas partes que miro.\nPublicado por Hugo Reine ás 02:38 Ningún comentario:\nBoas noites, noite\nTes que perdoarme\nque teña tanto medo\npero a rúa fáiseme curta\ne a cada paso traga\ne atragoa comigo\nnunha canella existencial\ne quizais, ata non é culpa túa\ne sobre para min\npero o certo é que sempre existes\npara que non exista\ne iso faime tan pequeno\nporque voume comendo pouco a pouco\no xornal que non se agocha nas miñas procuras\ne o meu corpo de sangue é todo o que teño\ne o maldito ceo\ne a maldita lúa\nentre mareas que veñen e deixan\ne airexas que van e abandonan\nsempre a mesma sensación baleira\ndoutra noite pecha no estómago\no son do piano\nas teclas que escriben\nas olleiras que queiman\no móbil sen novas\na cama en espera\ne boas noites, noite.\nPublicado por Hugo Reine ás 04:13 Ningún comentario:\nMeu pai díxome de neno\nque os homes somos rochas\ne as mulleres son area.\nCando meu pai se fixo area\nmiña nai era un deserto\ne eu, como intento de rocha\ncollía area e deixábaa\nesvarar polos meus dedos.\nAgora que son pedra\nvexo as rochas sobre a area\n"Xa nos espiremos", pensarán algunhas rochas.\nPensarán as rochas?\n-Xa están espidas.\nPublicado por Hugo Reine ás 23:12 Ningún comentario:\nRedundante mais pero\nE cando mañá resultou ser hoxe, descubrimos que sempre foramos tan pobres como nunca fomos felices, e gardamos da distancia os intres en que veu a xente nova, de cando os primeiros acordes, do núcleo de satisfacción no bandullo despois dunha conversa co sexo oposto, ou do sabor a vitoria de chegar á casa á unha da tarde por motivos persoais e universitarios. E os relatos cativos, as tachas con poemas e os libros rotos de existiren e non se ler foron onte escritos para seren hoxe expropiados do seu contido, dentro do colofón absoluto dun día que foxe abafado do calendario e levarase trescentos millóns e medio de bicos que non foron dados, oitenta mil catrocentas vinte e seis e pico esmolas e algunha que outra aperta, cincuenta e catro milleiros de desculpas ocupas procurando aluguer fóra das cordas vocais, catorce mil coma dous orgasmos mal tirados en segredo, e unha inchazón ecuménica socializada individualmente en cada peito. E así e todo os oídos para os latexos postos nos reallities, e nos ollares silandeiros aos dormitorios improvisados dos caixeiros.\nE cando hoxe foi mañá resultou ser hoxe, os berros inocuos formaron parte do recordo e aprendemos a chorar. Que preguizosa dor. E agora chove por todas partes,\ne o outono que non dá chegado.\nPublicado por Hugo Reine ás 22:50 Ningún comentario:\nAtopámonos no mesmo carón\nDo límite que dobra a vida perante os ollos\nPerpendicular e fronte a fronte\nCara un sentido único\nPara confundirnos, doces na penumbra\nE escoitarmos polos ollos\nCando non quede gorxa de nós de describirnos\nBerrando a cantos de tolemia,\nQue sen esta voz non se entende a vida\nDo que puidera sentila na miña cabeza\nImpetuosa e latexante,\nA sapientia sen fame e só as nosas sedes recíprocas\nDo corazón que non se acostuma\nMichael Nyman – The Heart Asks Pleasure First/The Promise - Edit\nPublicado por Hugo Reine ás 00:59 Ningún comentario:\nPlumas de anxo caído\nAtopáronse as súas mans perdéndose na perdición perdida a unha da outra, dunha punta á outra punta do infinito dende a alfombra da porta de casa, nun lugar dun intre perdido, perdidos eles, perdidas elas, mais importantemente unidas nunha dozura caramelosa, na contradición drogaditiva da ironía que explica os recantos máis escuros e lascivos da vida. Cando o reloxo botou ao chan o corazón dela os minutos todos fixeron un caldo de bolboretas radioactivas no seu estómago, para que todo o que seguise a aquel punto soubese a soberano noxo existencial. Fitouno sen querer co seu ollar de ningures namoradizo ás pedras, facendo un aceno forzado de sorrir non-correspondido coa ledicia.\nE iso era todo. O Nada absoluto dos minutos e dos lugares, das preocupacións e das cóxegas, dos motivos de calor e das viruxes personalísimas, nacer e morrer, soidade pragmática. O clímax de pracer é un sobresentido, é demasiado sentido, o camiño demasiado claro, demasiada luz, un sentido que se cega, un sensentido, é dicir. Non é un intre soamente, son varios mais fasciculados, máculas hedonistas, marihuana pura para a filosofía nerviosa que conta os días para chegar á meta antes de fundirse coa natureza, antes de esquecerse de pensar e ser río, rocha ou fervenza bruta abrollando po de estrelas azul.\nEra tarde para el, ergueuse da cama, despediuse idiotamente como bo amante e fuxiu igual que volveu cara a distancia dela, porque era tarde para el, e cedo para ambos. A habitación ennegreceu as paredes coa mesma luz da lámpada, e Zeltia non albiscou abeiros en ningún ruído externo de pólas nin de vento. Palpou a súa barriga e sentiu a mesma escuridade iluminada que a rodeaba, e aquel agocho do mundo tornou en burato negro de si mesma e silencio pesado.\nEntón, a vida.\nE a vida era máis Nada, e iso era Todo ao fin e ao cabo.\nPublicado por Hugo Reine ás 20:33 Ningún comentario:\nO contrario neutro da felicidade\nA partires de aquí conta ben o que che resta e traza una liña curva, que cando chegue o intre en que morra o escampe e só chovan liñas rectas estarás fodida, e eu contigo nalgures; eu corpo, chegando a casa a cada paso máis lonxe, e alma ti, no derradeiro bar antes de pedir auxilio, collendo aire para despedirme e cambiar as regras da supervivencia, para endexamais antes de volver abrir os ollos noutro mundo, e que non me lembrar de que foi por aí, mendigando ti amores pechados, berrando desconsoladamente, chamando ás túas virtudes ou ao teu recordo menos ferinte, ou quizais algo máis crible, a outro reflexo canda ela, de ollares equidistantes, metade con metade, coa esperanza de se cruzaren e rebentaren cun estourar inerte de corazóns inocentes que se atopan.\n"Que tan ben, ridiculamente mentimos cando as mentiras feren como feren as verdades."\nMentres sigamos de pé quizais apreciemos sangue por todo o chan, ar para enxoitalo, e se tes ánimo enmarcar as cicatrices dun tolo do montón debuxadas na pel da súa cidade, tatuaxes nas beirarrúas que repelen a orde conservadora dos ollares alleos que, pobres deles, o hedonismo é metafísica trala última porta do entendemento. O mundo a xirar e ti a pensar nos sumidoiros; onde demo irían durmir os miolos e a vergonza. Pero ti sabes que eu só teño brazos e teño pernas, e nalgún recanto o flaxelar acompasado dos minutos latexando no meu pescozo. Non estou seguro, mais creo que me dá un pouco igual a estas alturas, confiar en que non deixei as pálpebras abandonadas no derradeiro segundo que quixen deixar de ver e esquecín os ollos, e cambieinos por disfrazar un sorriso que murchaba por consecuencialismo. Pecho os ollos nun fragmento de eternidade, e asasino o resto dos días que agardaban para rirse de min.\nAta máis non velos; aquí, o sufrimento ten máis sentido.\nPublicado por Hugo Reine ás 02:34 Ningún comentario:\nAs mangas da saia\nVestía axiña as raiolas das alboradas, mais de acenos fráxiles porque era nai de etiqueta, das de oleoso mandil estragado e zapatillas antiescorregantes para as baldosas. Acompasaba o baile do almorzo, o xantar e maila cea nun movemento primeiro de levar os nenos á escola, facer a compra e fuxir da sombra cara o traballo. Non sen antes elevarse varios centímetros do chan, esixirse o xusto no reconto dos botóns do peito e envolverse cunha tea a raias a cintura, atarefada un terzo da súa xornada con merecido descanso na entreplanta, aínda pisaría o reloxo só para afundir o tempo uns minutiños para chegar a casa cos nenos de volta, antes de que chegara papá traballo estresante e se acomodase no lenzo preparado da súa rutina inexorable. De galante repouso e reservado na conversa, mais só era persoa a partir do grolo de Albariño co xornal encol da mesa. Ante a teimosa ineficacia da cónxuxe caeu sobre ela un apuntamento de atención, cun acedo aquel de disciplina implícita. Sumando rutinas, a tarde supoñía unha carreira a morte contra o solpor, e de novo os nenos irían primeiro a inglés e despois a natación, e a nena igual a baile se tocaba o día. Excretada riba da cabeza do individuo que inventou un zapato pouco doado para un fin práctico, chegou xusta á quenda de tarde, procurando alento nalgún espazo baleiro entre as palabras acendidas do xefe. Como non podía ser doutro xeito, o monólogo vespertino introducía con suavidade a teima diaria do home das súas camisas con engurras sen pasar o ferro, e do ateigados que están os nenos polas tardes sen poder ver ao seu pai. O epílogo do aspirador, a fregona, o deterxente, a roupa pendurada e os cristais tinxidos de incuria, a cea dos nenos e deitalos á súa hora, remataba coa porta do dormitorio fechada para encarcerar os berros, noutra xornada dun doce fogar dunha familia acomodada.\nPorén, un día deses calquera, as raiolas das alboradas ficaron espidas un anaco, enfriaron de súpeto, e no fogar os achegados lamentaron a tráxica perda do núcleo familiar. Os nenos non foron ao velorio e a muller encargouse da cerimonia, coa axuda da paciencia e dos aforros. Tras o duro golpe, os nenos precisaron de psicólogo e a muller de apertar o cinto da saia. Entón todo cambiaría no fogar da familia. Así e todo, os nenos aprenderían a vivir sen pai.\nA partir de aí, ela faría o almorzo, o xantar e a cea desde a obertura ata a coda, iría á compra, disfrazaríase de provocadora intempestiva e desgastaría os tacóns asoballando o reloxo para recoller os fillos, daríalles de xantar e despois levaríaos a inglés, a natación, a baile e ata ao psicólogo; pola tarde iría traballar e chegaría xusta, o seu xefe desexaríalle unha feliz puntualidade, e pola noite acharía a paz (porque grazas a diola chegaría o día en que acabaría atopando un compañeiro agarimoso no traballo), non sen antes cumprir a promesa coa vasoira, os baños, o ferro de pasar, a lavadora de roupa de cor e a cociña, cos nenos ceados e deitados, e concluíndo, con sutil diferenza a xornada, a media voz e coa porta entreaberta, cun suculento, constrinxido convite de dedicarlle un pouco máis de tempo á súa parella e esquecerse un pouquiño dos nenos…\nPublicado por Hugo Reine ás 00:32 Ningún comentario:


Marineda City: o teu destino de ocio e compras en Galicia – Marineda City\nMarineda City: o teu destino de ocio e compras en Galicia\nMáis de 180 tendas, restaurantes, cine, karting, parque infantil… Estas vacacións ven coñecer o centro comercial máis grande de Galicia e goza do mellor shopping con marcas como Pull & Bear, Decathlon, Footlocker, Massimo Dutti, Adidas, Amichi, Guess, H&M, Primark, O Corte Inglés, IKEA, Media Markt…\nSituado á entrada da cidade da Coruña e con accesos directos desde a autopista, en Marineda City poderás descubrir as últimas tendencias da moda, atopar todo o que necesitas para o teu fogar ou para practicar o teu deporte favorito e pasar un día perfecto en familia, en parella ou con amigos: sexas como sexas, temos un plan para ti. Na nosa planta de lecer e restauración sorprenderémosche cunha chea de actividades para te divertir e unha oferta de restauración a proba dos máis esixentes. E moi pronto, inauguraremos unha nova zona exclusiva dedicada ao deporte con ximnasio propio e as marcas máis punteiras do sector.\nMúsica, deporte e solidariedade: vive o verán Marineda City\nSe estás planeando viaxar á Coruña este verán, en Marineda City espérache unha completa programación coa música, o deporte e a gastronomía como protagonistas e na que contaremos cun dos artistas máis queridos do panorama nacional, Antonio Orozco, que actuará o 6 de xullo na nosa praza exterior. Tamén teremos foodtrucks, un skimpark -un espazo no que practicar skimboard, disciplina derivada do surf e o skate- un skatepark e pistas polideportivas e moitas sorpresas máis: e é que Marineda City é como unha cidade na que sempre están pasando cousas!\nDispoñemos dun hotel de catro estrelas da cadea Carrís no que te podes aloxar se vés pasar uns días na nosa cidade. E se viaxas desde outro país, nos nosos puntos de información indicarémosche como solicitar a devolución do IVA para que aforres nas túas compras.\nNos puntos de información proporcionarémosche un directorio con toda a información sobre o centro: planos, tendas, servizos, así como un mapa da cidade. E se o teu é levar todo o que necesitas no móbil, non hai problema! Descarga a nosa app, na que poderás consultar a ubicación dos diferentes establecementos, memorizar a túa praza no parking ou estar ao tanto das nosas novidades. Fai clic aquí se o teu teléfono é Android ou aquí se é un Iphone para te facer con ela.\nTamén poderás beneficiarte dunha chea de ofertas e promocións grazas á nosa City Card Tourist: só tes que solicitala nos puntos de información ou a través da nosa app móbil.\nServizos pensados para ti\nEn Marineda City queremos que goces ao máximo da túa visita e que vivas unha experiencia sen agobios e con todas as comodidades; por iso, deseñamos servizos pensados para ti: personal shopper, caixeiros automáticos, prazas de aparcamiento para familias, taquillas, punto de recarga de móviles…\nSe vés con nenos, prestámosche unha silliña ou unha mochila para que pasees con eles cómodamente e contamos con aseos infantís, salas de lactancia e cambiadores de bebés. Tamén dispoñemos dun servizo de préstamo de cadeira de rodas e de scooters eléctricas para persoas con movilidad reducida.


VermisLAB na Maker Faire Galicia 2022 - VermisLAB\nVermisLAB na Maker Faire Galicia 2022\nVolveu a Maker Faire Galicia de forma presencial! A feira volveu ocupar a Cidade da Cultura de Santiago de Compostela a primeira semana de xuño. Nese tempo o recinto encheuse de proxectos makers, talleres e charlas divulgativas sobre ciencia, tecnoloxía e educación.\nComo non podía ser doutra maneira, VermisLAB volveu participar cos proxectos dos/as nosos/as Makers, dous dos cales recolleron o 2º e 3º premio da Maker Faire na categoría MiniMaker.\nComo todos os anos os/as makers parten de problemas reais co obxectivo de solucionalos baixo a filosofía do Movemento Maker e o Design Thinking, é dicir, centrándose nas persoas e compartindo resultados para que a comunidade poida enriquecerse cos seus proxectos. De novo deixáronnos sen palabras coas súas ideas, aquí deixámosvos un pouco de información sobre cada un dos proxectos.\nEste proxecto foi recoñecido co segundo premio na categoría MiniMaker. O proxecto busca promover o exercicio físico entre os/as novos con hábitos de vida sedentarios con gusto polos videoxogos. O proxecto consiste nun videoxogo de combate por quendas conectado cun acelerómetro que recolle os teus movementos e estes inflúen no teu combate. Ademais búscase que o xogo teña un carácter colaborativo e poidas reunirte cos teus amigos/as en distintas localizacións para derrotar inimigos e facer exercicio.\nO terceiro premio da categoría MiniMaker foi para PatacaCHU (Comunidade de Hortos Urbanos), un proxecto que nace dos/as Makers de Carballo no que queren tratar de aproveitar os hortos infrautilizados nos arredores de Carballo. Con este propósito deseñaron un sistema de identificación de usuarios que permita a cada un/unha acumular puntos segundo o traballo realizado no horto e despois podes cambialos por froitas e hortalizas no mercado. Ademais presentaron un videoxogo para dar a coñecer as hortalizas de tempada e animar a participar no horto físico.\nInClock é un proxecto que busca mellorar a independencia dos/as nenos/as xordos/as nos colexios. Consiste nun reloxo que, mediante intelixencia artificial, detecta sons de interese para un/a neno/a xordo/a en un cole, como pode ser a alarma de incendios, e mediante vibración e unha notificación por pantalla avisa ao usuario de que é ese son.\nAdemais, tivemos a sorte de recibir a Isabel e Carla da Federación de Asociacións de Persoas Xordas de Galicia nas nosas instalacións, unha experiencia moi gratificante e enriquecedora para os creadores do proxecto, xa que recibiron feedback directo do usuario final do seu proxecto e puideron replantealo aplicando melloras.\nListWin é un proxecto que busca dotar aos profesores/as de recursos didácticos para as súas clases e promover as experiencias educativas innovadoras na aula. Este obxectivo quérese lograr mediante a creación dunha comunidade de innovación educativa na que os/as profesores/as poidan compartir as súas experiencias educativas con outros/as docentes para nutrirse mutuamente deste coñecemento. Tamén se pretende que esta comunidade sexa un sitio onde o alumnado poida promover experiencias educativas e resolver as súas dúbidas sobre o temario.\nA desinformación é un problema co que os/as novos enfróntanse a diario nas redes sociais. Esta problemática motivou o desenvolvemento deste proxecto que consiste nun pequeno videoxogo desenvolvido con Scratch que che ensina como diferenciar entre noticias fiables e noticias falsas. Este xogo busca ser un apoio para que os/as novos saiban atopar información fiable na rede.\nUn proxecto desenvolvido por un dos nosos Makers que se presentou á Maker Faire en formato taller. O proxecto consiste nun xogo de rol sobre desinformación que busca concienciar á xente sobre esta problemática e como enfrontarse a ela. Durante a Maker Faire os asistentes puideron gozar do xogo nas distintas sesións que tivo o taller.\nAdemais, VermisLAB tamén participou na categoría de divulgación na que levou un premio especial polo traballo que fixeron na Maker Faire parte do alumnado, converténdose en verdadeiros/as divulgadores/as. No stand púidose ver a parte máis BioMaker das nosas actividades desenvolvendo unha chea de experimentos e incluíndo, como non, o noso xa famoso foso de area onde desenterrar fósiles.\nÉ un orgullo ver ao noso alumnado tan implicado e presentando os seus proxectos con esas ganas; volveron a ser un exemplo de traballo en equipo, deixando constancia do importante que é a colaboración para alcanzar obxectivos. En VermisLAB consideramos moito máis importante esas capacidades “soft” como son o traballo en equipo, creatividade, resolución de problemas, análise… que son as que lles permitirán enfrontarse a calquera problema no futuro, máis aló das tecnoloxías utilizadas para resolvelos, as cales irán cambiando cos anos.\nFoi un pracer participar de novo na Maker Faire Galicia e estamos a desexar que chegue o ano que vén para volver a vernos.\nBy Antonio Marin|2022-06-21T13:04:04+02:00Xuño 21st, 2022|Actividades extraescolares, STEAM|0 Comments


14 representacións teatrais completan a programación do Auditorio Gustavo Freire para o primeiro semestre do 2020 | Concello de Lugo\n“Patapum”, de Elefante Elegante, será a encargada de inaugurar o ano\nAs 14 representacións para público adulto e familiar estenderanse até o 7 de xuño\nA concelleira de Cultura, Turismo e Promoción da Lingua, Maite Ferreiro, anunciou a programación teatral que completan a programación do primeiro semestre do 2020 para o Auditorio Municipal Gustavo Freire. Un total de 14 representacións teatrais, que comezarán o vindeiro domingo 12 de xaneiro uniranse ao ciclo Lugo en Danza “para achegar á veciñanza de Lugo unha programación cultural de calidade”. “Temos así unha máis de 20 actividades xa programadas para todo o semestre, sen contar as actividades que aínda están en proceso de deseño, como a mostra de teatro clásico ou a semana da danza”, indicou Maite Ferreiro.\n12 de xaneiro, 18:30. “PATAPUM” de Elefante Elegante\n19 de xaneiro, 18:30. “CURVA ESPAÑA” de Chévere\n26 de xaneiro, 18:30. “TROGLODITAS” de Tanxarina Títeres\n29 de xaneiro, 20:30. “POETA EN NOVA YORK” de Producións Paloma Lugilde\n2 de febreiro, 18:30. “FEO” de Caramuxo Teatro\n16 de febreiro, 18:30. “CHOLA A IT GIRL” de Artesacía\n5 de abril, 18:30. “PINCONÚS” de Pinconús\n12 de abril, 18:30. “FURIA NECESARIA” de AldaoLado\n19 de abril, 18:30. “CELEBRARÉ MI MUERTE” de Joan Fernández\n10 de maio, 18:30. “FALAR POR FALAR” de Volta e Dálle Teatro\n17 de maio, 18:30. “MAI MAI” de Baobab Teatro\n24 de maio, 18:30. “CRÓNICAS DO PARAÍSO” de Sarabela teatro\n31 de maio, 18:30 na praza Maior. “CRUNCH” de Muu\n7 de xuño, 18:30. “O MELLOR DOS CATRO ELEMENTOS” de Pepe Vaamonde Grupo\nAs entradas para obras para público adulto custarán 5€, cun desconto do 30% para persoas en paro, menores de 30 anos, pensionistas e actores e actrices asociadas á AAAG, mentres que os espectáculos para público familiar custarán 3€. As entradas poderán adquirirse no portal web entradaslugo.es e na Oficina de Turismo até 3 horas antes do comezo de cada función, e unha hora e media antes do comezo do espectáculo no auditorio.\nDescrición da programación\n12 de xaneiro. “PATAPUM” de Elefante Elegante\nTeatro familiar. Recomendada público infantil de 3-8 anos\nDirección: María Torres, Gonzalo Guerreiro e Agustín Bolaños\nElenco artístico: María Torres, Gonzalo Guerreiro e Pablo Sánchez\nElefante Elegante presenta un novo espectáculo na liña do seu traballo xestual e cunha forte compoñente plástica e musical. PATAPATÚM propón unha reflexión sobre a presenza dos bens materias nas relacións entre pais e fillos.\nAs nais e pais cun relativo poder económico, desexando a felicidade dos seus fillos, adoitan ofrecerlles moreas de xoguetes e intentan buscarlles ocupacións permanentes para estimulalos, para que se desenvolvan e non se aburran. Pero o aburrimento non é sempre negativo, pode ser estruturante e desenvolver a súa creatividade. Por outra banda, pode acontecer que ese obxectos materiais, eses agasallos, intenten colmar a falta de tempo que os proxenitores teñen para adicar aos seus fillos.\n19 de xaneiro. “CURVA ESPAÑA” de Chévere\nElenco artístico: Patricia de Lorenzo, Miguel de Lira, Lucía Estevez e Leticia T. Blanco\nA historia da curva na que se matou España.\nNos últimos anos Chévere realizou unha serie de traballos que exploraron as posibilidades do teatro-documento e a memoria colectiva como desencadeantes dunha ficción teatral. Este proxecto é un paso máis para afondar nos mecanismos narrativos que xorden na fronteira entre a realidade e a ficción, entre a historia e a lenda, entre a pantalla e o escenario.\nComa outras veces, partimos dunha historia moi local que se foi transmitindo oralmente de xeración en xeración entre a xente da comarca de Verín (Ourense) durante os últimos cen anos.\nCurva España trata sobre un crime aparentemente sen resolver, unha morte violenta que provoca sospeitas e interrogantes sobre os seus autores, motivacións e consecuencias. A partir da existencia de distintas versións sobre o caso, artellamos unha peza que ironiza sobre o formato documental combinando teatro e cine en directo, bebe do xénero policial e funciona como unha alegoría da construción do estado nación español coma se fose a promesa dun tren que nunca chegou. Porque a esta zona afastada España apenas chegou en forma de mito e o mito fala da súa morte nunha curva.\n26 de xaneiro. “TROGLODITAS” de Tanxarina Títeres\nTeatro familiar. Recomendada público infantil de máis de 5 anos\nElenco artístico – actores manipuladores: Eduardo Rodríguez Tatán, Miguel Borines e Andrés Giráldez\nTres trogloditas convídannos a entrar no primeiro teatro da prehistoria, A cova, onde imos asistir a un cómico espectáculo cheo de humor e tolería. Da man dos Monicreques e das súas primitivas habilidades imos coñecer a singular forma de vida dos nosos antepasados máis divertidos. Unha sorprendente ambientación, a orixinal linguaxe e unha prehistórica escenografía farán que o espectador perda durante a representación o sentido do tempo e do aburrimento.\n29 de xaneiro. “POETA EN NOVA YORK” de Producións Paloma Lugilde\nElenco artístico: María Roja, Sergio Zearreta e Sabela Eiriz\nA Produtora Paloma Lugilde presenta unha adaptación teatral de Poeta en Nova York de Federico García Lorca, obra de irremediable actualidade, abordándoa desde conceptos pouco habituais: o dó como forza motriz a través do trato coa morte (tema ritual do poemario) ou a crise do desexo. Por iso, a experimentación terá un gran peso, materializándose nun espazo escénico contemporáneo no que a honestidade estea presente creada pola directora e dramaturga Paloma Lugilde. O elenco está formado por María Roja, Sergio Zearreta e Sabela Eiriz. Completan o equipo Rosa Moledo tradución e asesoramento lingüístico, Xoan Laxe tradución e Alfredo Sarille luces.\nCabida: 110 persoas situadas en cadeiras sobre o escenario.\n2 de febreiro. “FEO” de Caramuxo Teatro\nTeatro familiar. Recomendada público infantil de máis de 3 anos\nDirección: Laura Sarasola e Juan Rodríguez\nElenco artístico: Juan Rodríguez e Suso Jalda\nCaramuxo Teatro presenta “Feo”, un espectáculo inspirado no “Parrulo Feo” de Hans Christian Andersen.\nA pequena fábrica de parrulos de goma produce todos os días centos e centos de parrulos do mesmo tamaño e cor, amarelos, amarelos desde 1941! mais un día sae un parrulo diferente…\n*Premio María Casares 2016 ao mellor espectáculo infantil.\n16 de febreiro. “CHOLA A IT GIRL” de Artesacía\nDirección e elenco artístico: Laura Villaverde\nPara todo isto, axudarase de vídeos exclusivos, proxectados con técnica de vídeomapping, desafíos en vivo, consellos automobilísticos e dunha gran dose musical. Cando parece que o show envolve a escena, revélase nun descoido de Chola no medio do show un cadaleito que sae do maleteiro do coche, no que está o cadáver de Lito. A través dun diálogo Chola deixa entrever ao público un outro traballo non tan glamoroso. E é a partir de aquí onde Chola revela a súa connotación de It girl con enxeño, humor e personalidade reflectindo a súa realidade imperfecta, que está fóra dos canons da imaxe actual da felicidade e do que debería ter éxito virtual. Manifestará a importancia da sabedoría popular e do uso das novas tecnoloxías a través das diversas situacións nas que se pode ver unha muller adiantada respecto ao tempo e a sociedade rural na que vive, polo seu inconformismo, talento, forza e personalidade pero tamén, pola súa busca incansable de posibilidades para cultivarse e aprender e, pola súa teima e constancia por fuxir dos canons actuais do que debería ser unha muller tendencia.\n5 de abril. “PINCONÚS” de Pinconús\nElenco artístico: Ana Carreira, Carlos Coira, Marga Portomeñe e Carlos Rebolo\nPínconús (Unha comedia musical para toda a familia) Un día calquera, unha estación de tren, tres persoas que queren viaxar, unha billeteira que vén e que vai…\nEstación de orixe: Aquimesmo. Destino: Pínconús, ese lugar ao que todos queren ir pero ao que moi pouca xente se atreve. Unha espera de absurdos encontros e desencontros mentres o tren está por chegar.\n12 de abril. “Furia Necesaria” de Aldaolado\nElenco artístico: Lucía Aldao e María Lado\nVivimos tempos difíciles, continuamente estamos expostas a situacións que nos indignan, que claman pola nosa rebeldía e que nos dan ansias para saír á rúa a berrar ben alto a nosa rabia. Pero resulta que nestes días complexos que nos tocaron, non hai nin sequera sitio para o malestar: hai que xurar con coidado, manifestarse con condicións, facer as folgas xustas... Semella que vivimos na terra do osos amorosos, e que unha xa non se pode nin cabrear.Esta situación é a gota que colmou o vaso da paciencia de Aldaolado, que acaban de decartase do necesario que é facer un espectáculo poético sobre a indignación, o enfado, a ira, o cabreo e a mala hostia. Un espectáculo no que poder expoñer a gusto todas aquelas cousas que as enfadan, os seus pequenos e grandes odios, que son, en gran medida, os de moitas de nós.As poetas son sempre vistas como eses seres riquiños, de infinita tenrura, que só saben falar de amor -ou desamor-, pero cunha candidez propia dunha beata en proceso de canonización. Lucía Aldao e María Lado xa están fartas de cargar con esa imaxe de santiñas. Queren ter o dereito ao enfado que o riquiñismo lles nega. Queren ter un sitio onde dar renda solta ao seu malestar. Así nace Furia necesaria, unha proposta que combina lirismo e rebeldía a partes iguais, unha crítica construtiva feita dende a ironía e a retranca que as caracteriza.\nAs poetas Lucía Aldao e María Lado levan xa unha longa traxectoria como escritoras e creadoras de diversos espectáculos escénicos nos que a poesía, a música en directo e o humor son a base. Nesta liña presentan Furia necesaria, un título que se opón a esa imaxe de amor e tenrura da que tanto se abusa no xénero lírico, e que as poetas toman da obra de Lois Pereiro, de quen aprenderon que a rabia tamén pode dar bos versos.\nDescrición do espectáculo\nFuria necesaria de Aldaolado, conta cunha parte importante de narración oral, durante a cal as dúas poetas presentan o tema central baseándose en historias propias e alleas. Outra parte fundamental da función é a musical, na que Lucía Aldao interpreta en directo cancións que adoitan levar aparellado o recitado de textos propios na voz de María Lado. A poesía ten tamén o seu espazo no tempo que ambas poetas dedican a recitar. Por todo isto as montaxes de Aldaolado son espazos transfronteirizos entre xéneros que pretenden comunicar a poesía e a literatura ao gran público, sempre dende un punto de vista ameno e divertido.\n19 de abril. “CELEBRARÉ MI MUERTE” de Joan Fernández\nElenco artístico: Marcos Hourmann\nO 28 de marzo de 2005 a vida do cirurxián Marcos Hourmann cambiou para sempre. De madrugada, unha paciente de máis de 80 anos chegou ao servizo de urxencias do hospital onde traballaba. Sometida a un gran sufrimento físico, o prognóstico só lle daba unhas horas de esperanza de vida.\nA paciente e a súa filla pedíronlle que terminara definitivamente co seu sufrimento. Marcos, saltando todo o protocolo médico, inxectoulle 50 mg de cloruro de potasio na vea. Morreu aos poucos minutos. E Hourmann fixo unha cousa que nunca fixera ninguén neste país: deixou escrito no informe o ocorrido. Poucos meses despois, Marcos recibiu unha notificación do xulgado: estaba acusado de homicidio. A familia nunca o denunciou, pero si o hospital. Por aquela decisión podía pasar ata 10 anos en prisión.\nAgora o público emitirá o veredicto.\n10 de maio. “FALAR POR FALAR” de Volta e Dálle Teatro\nElenco artístico: Carlos Santiago e Pepe Penabade\nTodo indica que o futuro da lingua galega é incerto. Malia os niveis de protección legal do idioma, e case dous séculos de rexurdimento civil e literario, o descenso de falantes é evidente, con grande incidencia nas novas xeracións de galegas e galegos. Pero alén e aquén das análises sociolingüísticas, a lingua segue viva e reclama o seu lugar natural nas nosas vidas. Atravesada por conflitos de longa data e certamente mareada polos avatares da política, a lingua espera sempre por nós nalgún punto do camiño. Moita xente mamouna no berce, outra demorou en romper a falala, e hai quen nunca a falou nin nunca a falará. Por iso "Falar por Falar" proponnos un achegamento á realidade da lingua, desde a propia vivencia dos falantes e os non falantes.\n17 de maio. “MAI MAI” de Baobab Teatro\nTeatro familiar. Recomendada público infantil a partir de 5 anos\nElenco artístico: Xosé Manuel Esperante, Atenea Fernández e Daniel Abalo\n"Mai Mai" É a historia do último Oso Panda do planeta e a súa loita por sobrevivir. A falta de comida e os problemas ocasionados polo quecemento global fan difícil a supervivencia desta especie. Unha muller emprendedora e moi revolucionaria e un famoso fotógrafo comezan unha viaxe por separado para atopar o último Panda do planeta, toda unha aventura na que se atoparán unha chea de problemas que solventar….\nUnha historia tenra e moi divertida onde se mestura o amor, a codicia, o éxito e a concienciación medioambiental. Unha historia que fala de revolución, que plasma o apoderamento da muller e nos fará meditar sobre o que estamos a facer co noso planeta.\n24 de maio. “CRÓNICAS DO PARAÍSO” de Sarabela teatro\nElenco artístico: Fernando Dacosta, Elena Seijo, Fran Lareu, Sabela Gago e Fina Calleja\nUnha carroza cargada de maletas, que está a acubillar a misteriosos pasaxeiros, consegue poñerse en marcha e lánzase polos camiños dunha Bretaña imaxinaria. A cuadrilla leva da man, na súa danza, a un sochantre asustado. Queren que toque para as exequias do señor De Quelven. Todos se ilusionan coas melodías do seu bombardino, pois, por un espazo breve de tempo, as notas arrincan aos espectros da súa condición.\nPero, que ocorrerá á noitiña? Que ocorrerá cando se durma o sochantre?\nNestas historias mil e mil veces repetidas xúntanse lendas célticas dos reinos de Bretaña e Galicia e traxedias universais.\nUn universo viaxeiro poboado por bandidos, armas, diñeiro e sangue pero non hai mortes nin ninguén morre, quizais porque estean todos mortos ou porque o verdadeiro bandido siga eternamente vivo. O poder do diñeiro, a luxuria, a gula, os negocios escuros colocan aos personaxes en situacións irónicas entre a vida e a morte onde a eternidade acaba por afirmarse como o máis duro castigo xudicial.\n31 de maio. “CRUNCH” de Muu\nEspectáculo que se realizará na rúa, na praza Maior\nNovo Circo. Recomendada público infantil a partir de 4 anos\nDirección: Natalia Outeiro “Pajarito”, Óscar Páez e Dani Blanco\nOnde están cando se lles necesita?\nÉ unha pregunta que estamos afeitos a facernos sobre os amigos, os políticos, a familia, etc. Algunha vez eles fallan pero os superheroes sempre estarán alí para coidarte. Dous superheroes que están dispostos a todo para axudar, aínda que as cousas non saian sempre como queren. Os seus problemas son os teus problemas, coa crise, a conciliación laboral e familiar faise difícil incluso para eles. No fondo todas somos superheroes.\n7 de xuño. “O MELLOR DOS CATRO ELEMENTOS” de Pepe Vaamonde Grupo\nNúmero de compoñentes do espectáculo: 6\nTras dezaoito anos de existencia, a banda Pepe Vaamonde Grupo quere festexar a súa maioría de idade ofrecendo un espectáculo en directo para esta tempada, composto polos mellores temas dos seus catro traballos discográficos. Cancións tradicionais e pezas instrumentais de composición propia que superaron o filtro do público ao longo de todos estes anos. Así, O Mellor dos Catro Elementos convértese nun espectáculo de grande forza e orixinalidade contrastada en máis dun cento de escenarios, garantindo un concerto inesquecible para os amantes deste estilo musical e público en xeral.\nA concelleira de Cultura, Turismo e Promoción da Lingua, Maite Ferreiro, sobre o ciclo "Lugo en Danza" | Descargar mp3


Manuel Martínez tenta xustificar o seu pacto co PP denunciando a "privatización de servizos"\nPor E.P. | SANTIAGO DE COMPOSTELA | 09/04/2018 | Actualizada ás 17:35\nLugo é un abelleiro, tanto que ameaza, novamente con deixar a Deputación de Lugo en minoría. E todo, polos novos desencontros entre o vicepresidente e aínda deputado socialista, Manuel Martínez, co seu partido, e os pactos e acordos aos que chega co Partido Popular para votar de temas importantes para a provincia; o último, a construción de varias residencias.\nO presidente da Deputación de Lugo, Darío Campos. | Fonte: Europa Press\nPor iso, no PSOE lucense xa falan de "trama política" e o presidente da Deputación de Lugo, o socialista Darío Campos, pediulle ao Partido Popular e á Xunta que deixen de "enfangar e de pór paus" á apertura das residencias para maiores que programa o goberno provincial.\nNa véspera do pleno extraordinario que, a partir das 17,30 horas do martes, debaterá o traslado de competencias para abrir estes centros desde a sociedade do chan provincial (Suplusa) á xunta de goberno, Campos recoñeceu "non" saber o que pode saír dese pleno. E é que a sesión prevese polémica ante a incógnita do que votará o presidente de Suplusa e vicepresidente da Deputación, Manuel Martínez, que pretende que sexa a sociedade que preside a que lidere a xestión das residencias.\n"Non son adiviño. Non sei o que vai pasar mañá. Nós estamos a traballar para abrir as residencias que son por e para os nosos maiores de Lugo", asegurou Campos, que pediu ao PP e á Xunta que "deixen de enfangar e deixen de pór paus nos radios" á apertura destes centros.\nSobre as denuncias de intento de privatización formuladas por Martínez, Darío Campos negou este suposto e argumentou que se trata de "un contrato de servizos". "Está recollido na lei, que iso non é unha privatización", sinalou.\nA iso, engadiu que tamén se respectará a "autonomía dos municipios, que serán, a través dos asistentes sociais, os que terán que informar sobre quen pode entrar nas residencias". "É un convenio que se fai cos concellos", manifestou para referirse aos cinco que xa subscribiron devandito acordo, como son Ribadeo, Pedrafita, Trabada, Pol e Ribas do Sil e que agora se terá que referendar a través da xunta de goberno da deputación.\nSAÍDA DE MANUEL MARTÍNEZ\nAdemais, cuestionado pola posible saída do grupo provincial socialista de Manuel Martínez, considerou que é un aspecto que se lle debe "preguntar a el" dado que o que faga o PSOE "estará en función dos acontecementos". "En función diso tomaremos as medidas que consideremos oportunas, pero non son futurólogo e vou esperar o que pasa para tomar medidas", advertiu.\nPor último, insistiu en que quen pon "paus nas rodas" para evitar a apertura das residencias é o "PP e a Xunta", sen referirse a Martínez. "Si non queres colaborar nunha competencia que é túa e que está demostrado que hai falta de prazas de residencia na nosa provincia e en toda Galicia, si outra administración quere pór algo nese sentido o que menos se debe de facer é si non colaboras non poñas inconvenientes", engadiu.\n"ABELLEIRO NA PROVINCIA"\nPor outra banda, o delegado da Xunta en Lugo, José Manuel Balseiro, arremeteu este luns contra o portavoz socialista na Deputación de Lugo e secretario provincial do PSdeG, Álvaro Santos, polas declaracións nas que a pasada semana alertaba dunha "suposta trama política" liderada polo PP para non abrir as residencias da terceira idade que promove o executivo provincial.\nBalseiro, que opina que Santos, "aínda non demostrou nada á fronte do PSOE como para falar de tramas", considera que "ten un problema gordo" e un partido que é un "avispero de norte a sur e de leste a oeste non só na capital se non en toda a provincia". "Para dirixir un partido político na provincia primeiro hai que ser profeta da súa terra", engadiu para remitirse ao concello do que Santos é edil, o de Friol, onde o PSOE "ten menos do vinte por cento dos votos".\nAdemais, emprazou a Santos a preguntar ao vicepresidente da Deputación, Manuel Martínez, polas súas palabras nun medio de comunicación "nas que se refire a un suposto beneficio económico á hora de pór o prezo da praza en 1.500 euros cando nun principio eran 1.200".\nApós iso, considerou que "o máis coherente e o que máis beneficia aos veciños é a postura que defende o vicepresidente do goberno e presidente de Suplusa, Manuel Martínez", que aposta pola xestión pública desde esa Sociedade".


Concello de Curtis - Gelines: "Agradecemos ás persoas que durante moitos anos loitaron por divulgar esta feira e atraer visitantes"\nUsted está aquíNoticiasGelines: "Agradecemos ás persoas que durante moitos anos loitaron por divulgar esta feira e atraer visitantes"\nGelines: "Agradecemos ás persoas que durante moitos anos loitaron por divulgar esta feira e atraer visitantes"\nAngela Isabel Pérez Corral, coñecida como Gelines, mestra durante 40 anos no municipio curtiense, foi a pregoeira da II edición de 'Curtis na Lembranza-As Feiras do 1900'. Acompañada do alcalde Javier Caínzos e da pregoeira do ano pasado, a deportista Dolores Sánchez, lembrou como eran as feiras cando era pequena, como esperaba a súa celebración con ilusión, e agradeceu a todas as personas que loitaron porque seguiran a ser as dinamizadores económicas do pobo de Curtis.\nEsto foi o que contou:\n"Bos días a todos.\nGrazas Alcalde por esta magnífica presentación!\nGrazas Asociación de Comerciantes de Curtis por pensar en min!\nE, como non, gracias á pregoeira do ano pasado, Dolores, por acompañarnos.\nGrazas tamén a todos os vecinos e visitantes que estades dispostos a compartir este día de lembranzas.\nEsta mañá, cando cheguei no tren, acompañada pola miña familia, lembreime das moitas chegadas no tren, cando era nena, acompañada do meu pai. Viñamos de Ferrol, onde el estaba destinado pois era militar, e eu estudiaba nun colexio interna. Esta estación dábame alegría porque viña de vacacións a casa dos meus avós. Aquí collíamos o único taxi que había, a Rubia do Barbeiro. Os que sodes da miña idade recordarédelo\nNa aldea, cos meus avós, tíos e primas pasábao de marabilla pero estaba desexando que chegara o día da Feira para vir ao que para min era unha festa. Chamábame a atención o movimiento de xente que había pola estrada, onde se poñían moitos postos con toda clase de mercadorías. Os grandes comercios de roupa e de comestibles estaban rebosantes de clientes, así como as panaderías. Viñan autobuses de moitos lugares, ateigados de xente, incluso no teito.\nO Campo da Feira, a Carballeira, estaba cheo de gando atado aos carballos. Mulleres con cestas de queixos, carros con patacas, verduras, ovos, etc. A min, e a calquer neno, gustábame este espectáculo, sobre todo porque sempre me compraban alguna chuchería ou as simples rosquillas. A mediodía, íamos comer os callos e a carne asada a unha das moitas casas de comida que proliferaban en Curtis. A xente continuaba facendo negocios mentres comía.\nA Feira foi sempre un motor económico para o pobo. Para a xuventude, era unha diversión. Coñecían xóvenes doutras parroquias e incluso doutros concellos. Paseaban pola estrada toda a tarde ata á hora do baile. No salón había orquestas e moita animación.\nNos anos 75 e 76 construíronse varias naves para facer a Feira Comarcal. Os veciños aportaron os terreos porque nese momento non había. O Concello non aprobou a partida necesaria e ante o temor de perder o presuposto que tiña a Deputación, os veciños ofreceron a súa colaboración para compralos. Hai que destacar que algúns propietarios de solares os doaron.\nDende entón, a Feira trasladouse ás naves, onde se organizaron axeitadamente as persoas e o gando. Notouse nos negocios do pobo que xa non estaban tan ateigados de clientes. Varias circunstancias influíron nas épocas de baixón das feiras. A compra de gando a domicilio, e tamén os queixos. Os tratantes tiñan os seus provedores na aldea e xa non pasaban pola Feira. Estes períodos de dificultades trataron de superalos traendo máis mercadorías, diversificando a oferta e organizando feiras específicas para exaltar produtos da terra, tales como os grelos, os queixos, etc.\nForon moitas persoas as que loitaron por divulgar estas feiras e atraer visitantes durante moitos anos. Hoxe agradecémoslles a súa adicación desinteresada e animamos a todos a continuar, especialmente esta festa conmemorativa das primeiras feiras que se fixeron no recién fundado pobo de Curtis, que naceu co ferrocarril e viviu das feiras.\nPara ver máis imaxes da festa:\nFacebook Concello de Curtis #Feira1900Curtis\nFacebook Asociación Comerciantes de Curtis


Un outubro de teatro no concello de Teo - Lindeiros\nUn outubro de teatro no concello de Teo\nBy Lindeiros on\t 4 Outubro, 2017 Teo\nTeo, 4 de outubro do 2017 – Teo abre a axenda cultura do outono cun outubro de teatro. Dez citas coa escea para todo tipo de públicos e que serán a maioría no Auditorio Municipal Constante Liste, na Ramallosa aínda que tamén se programa no IES de Cacheiras e nas bib liotecas municipais.\nEscea do Florido Pencila, primeira das obras do ciclo\nO outubro de teatro comeza o sábado 7 coa función O florido pencil representado pola Asociación Cultural O Maxolo no Auditorio Constante Liste ás 21:00 horas. Está dirixido a público adulto.\nO sábado 14 ás 21:00 horas outra función para adultos, Os límites do frío interpretada por Lois Blanco Araúxo.\nO sábado 21 no Auditorio Constante Liste ás 21:00 horas a Asociación Teenses pola Igualdade presenta a peza A casa de Bernarda Alba para público adulto.\nO domingo 22 tamén no Auditorio da Ramallosa o grupo de teatro municipal representa Hotel Ramallosa ás 19:00 horas indicado para público adulto. O venres 21 Talía Teatro presenta Os Foucellas ás 21:00 horas (público adulto) tamén no A. Constante Liste.\nDurante todo o mes haberá varias citas para o público familiar. O sábado 21 ás 19:00 horas teremos na Biblioteca dos Tilos co contacontos infantil e familiar Filipa cos contos da man de Fran Campos. O martes 24 ás 18:00 horas na Biblioteca do Grilo en Cacheiras preséntase Contos para bebés con Pavís Pavós para nenos e nenas de ata 3 anos. O mes remata coa obra A nena que quería navegar de Redrum Teatro o sábado 28 de outubro ás 19:00 horas no Auditorio Constante Liste.\nDentro do mes do teatro do Concello sempre se programan funcións nalgún dos centros escolares. Neste caso será no IES de Cacheiras. O venres 13 ás 12:00 horas no auditorio do centro a Asociación Cultural Tolemia presenta Low cost for Shakespeare. O venres 27 ás 12:00 horas Talía Teatro presenta Foucellas no Auditorio Cosntante Liste nunha función para os escolares do IES.\nAs entradas a todas as obras son de balde polo que dende o Departamento de Cultura se anima ao público asistente a colaborar co Banco Veciñal de Alimentos coa entrega de produtos non perecedeiros (leite, conservas, aceite, legumes…). A entrega pódese facer o mesmo día da función nos locais.\nPrevious Article41 Centros e máis de 800 alumnos participarán nunha english week este outono\nNext Article O proxecto Performa congrega profesionais e investigadores do teatro en Compostela


Política de privacidade | Federación Provincial de ANPAs de Centros Públicos de A Coruña\nA Federación Provincial de ANPAS de Centros Públicos da Coruña tomou as medidas e niveis de seguridade e protección de datos persoais esixidos pola LO 15/1999, de 13 de decembro, de Protección de Datos de Carácter Persoal e a súa normativa de desenvolvemento. Os datos persoais recabados por medio desta web poderán ser obxecto de tratamento automatizado e incorporaranse a un ficheiro titularidade da Federación Provincial de ANPAS de Centros Públicos de A Coruña, que é asemade a responsable de tal ficheiro.\nA cumprimentación do formulario incluído no sitio ou o envío de correos electrónicos ou outras comunicacións á Federación Provincial de ANPAS de Centros Públicos de A Coruña conleva o consentimento expreso do afectado ou interesado á inclusión dos seus datos de carácter persoal no referido ficheiro automatizado, titularidade da Federación Provincial de Centros Públicos de A Coruña.\nO afectado ou interesado pode exercitar os seus dereitos de acceso, rec, rectificación, cancelación e oposición consonte o previsto na Lei Orgánica 15/1999, de 13 de dECEMBRO, de Protección de Datos de Carácter Persoal e demais normativa aplicable ao efecto, perante o envío por correo electrónico deunha solicitude a info@fedapasdcoruna.org .\nTal solicitude deberá acompañarse do nome e apelidos do usuario e fotocopia do seu DNI.\nA recollida de datos de carácter persoal realizarase única e exclusivamente a través dos formularios publicados na sección de AS ANPAS e CONTACTO e dos correos electrónicos que os usuarios poidan remitir á Federación Provincial de ANPAS de Centros Públicos de A Coruña.\nCesión de información persoal a terceiros\nA Federación Provincial de ANPAS de Centros Públicos de A Coruña non vende, cede, aluga nin transmite de ningún xeito información ou datos de carácter persoal dos seus usuarios a terceiros.\nCambios na política de seguridade e protección de datos\nA Federación Provincial de ANPAS de Centros Públicos de A Coruña resérvase o dereito de modificar a súa política de seguridade e protección de datos de forma discrecional, en clquera momento e sen previo aviso, sempre consonte a lexislación estatal e autonómica vixente en materia de protección de datos, con efectos da data de publicación de tal modificación neste sitio web.\nNavegación anónima e o uso de cookies\nA Federación Provincial de ANPAS de Centros Públicos de A Coruña, asociación titular de www.fedapascoruna.org só obten e conserva a seguinte información dos visitantes da súa web:\nNome do dominio do proveedor (PSI) e/ou o seu enderezo IP que lles da acceso á rede. Por exemplo, un usuario do proveedor XXX só será identificado co dominio xxx.es y/ou o enderezo IP. Así podemos elaborar estadísticas sobre os países e servidores que visitan a nosa web.\nA data e a hora de acceso á nosa web. Insto permítenos coñecer as horas de maior afluencia e facer os axustes precisos para evitar problemas de saturación nas nosas horas punta.\nO enderezo de Internet desde o que partíu o link que dirixe á nosa web. Grazas a este dato, podemos coñecer a efectividade dos distintos banners e enlaces que apuntan ao noso servidor, para potenciar os que ofrezan mellores resultados.\nO número de visitantes diarios de cada sección. Así coñecemos as áreas de mais éxito e podemos aumentar e mellorar o seu contido, para que os usuarios obteñan un resultado mais satisfactorio.\nA información obtida deste xeito é totalmente anónima e non pode de ninguna maneira e asociada a un usuario concreto e identificado.\nAs páxinas da nosa web utilizan cookies, pequenoos ficheiros de datos que se xeran no ordenador do usuario e que nos permiten obter a información antes definida. O usuario ten a opción de impedir a xeración de cookies seleccionando a correspondente opción no seu programa navegador. Nembargantes non nos responsabilizamos de que a desactivación dos mesmos impida o bo funcionamiento da páxina.


Programa de ExpoLugo Rural 2017, un escaparate do agro lucense co apoio da Deputación - Campo Galego\nInicio / Desenvolvemento rural / Programa de ExpoLugo Rural 2017, un escaparate do agro lucense co apoio da Deputación\nCampo Galego - 05/10/2017\nPresentación de ExpoLugo Rural 2017\nO Deputado de Relacións Institucionais da Deputación de Lugo, Álvaro Santos Ramos, o Concelleiro de Medio Rural de Lugo, Miguel Fernández, o Xerente do Pazo de Feiras e Congresos de Lugo, Rubén López Fernández; acompañados de representantes de ACRUGA, OVICA, entre outros, presentaron este mércores a programación do ExpoLugo Rural 2017, unha feira multisectorial de referencia para o sector e que se celebra esta fin de semana, 7 e 8 de outubro, coincidindo co San Froilán, no Pazo de Feiras e Congreso.\nO Goberno Provincial colabora con 20.000 euros, convertendo á Deputación na principal patrocinadora desta cita, de referencia para o sector gandeiro e agroalimentario; así como cunha exposición do CENTRAD. ExpoLugo Rural 2017 estará aberta dende ás 11 da mañá ata ás 21:00 horas e a entrada é gratuíta.\nO Deputado valorou a importancia desta cita, que conta de media, con 16.000 visitantes, e na que participarán un total de 400 cabezas de gando –das que o 90% son de Lugo- que teñen un valor estimado de medio millón de euros. Tamén haberá un total de 50 expositores de alimentación, artesanía, alimentación e gandaría.\nExpoLugo, A Rural terá lugar do 7 e 8 de outubro no Pazo de Feiras e Congresos de Lugo. Nela poderase desfrutar da mostra gandeira, que se converterá na máis completa exposición gandeira de Galicia xa que nela participarán as principais razas autóctonas galegas, así coma outras de ámbito nacional, coa presenza das súas asociacións xestoras e de animais en vivo. Razas de bovino, caprino, equino, porcino e avícola, que farán as delicias de pequenos e maiores, nun acercamento e revalorización do eido rural á cidade.\nImpulso da artesanía\nO Goberno da Deputación tamén colabora a través do CENTRAD, que levará un stand. Alí despregarase unha pequena exposición representativa das pezas que acolle o centro de artesanía e deseño provincial. A mostra incluirá 45 pezas de cerámica tradicional de Gundivós, Bonxe, Niño de Aguia e Buño; outras 15 de cestería; 12 de cantería; 3 traxes tradicionais rústicos e 1 cabaceiro.\nAdemais da zona expositiva agrogandeira, agroalimentaria e artesá, esta Feira verase completada con outras actividades sempre relacionadas co sector primario. Deste xeito, terán lugar, entre outras actividades, a presentación de produtos e novidades no sector en servizos como ferramentas, aplicacións e maquinaria. Tamén haberá charlas técnicas, celebración de asembleas e xuntanzas de socios, desfile do gando de razas autóctonas pola rúas de Lugo, IV Concurso- Exposición Provincial da Galiña de Mos, I Concurso de Raza Porco Celta, Curso de Xuíces de Raza Rubia Galega, Concurso-Exposicións de Gando de Raza Rubia Galega e degustacións de produtos de raza autóctona.\nAcruga participa con 120 animais de raza Rubia Galega na exposición e con 100 exemplares no concurso\nUn ano máis, a Asociación de Criadores de Raza Rubia Galega, Acruga, participará activamente na feira Expolugo A Rural, onde rubia estará representada por uns 120 animais na exposición de razas autóctonas, ademais de presentar cen destes exemplares ao Concurso de Gando III Memorial Luciano Sánchez, que se celebrará tamén no Pazo de Feiras e Congresos.\nNa exposición tomarán parte exemplares procedentes de explotacións de gandeiros de Friol, Samos e O Corgo, ademais dos dous touros que Acruga ten na nave de testaxe e unha vintena de xatas do centro de recría da Granxa Gayoso Castro, dependente da Deputación de Lugo.\nA exposición estará aberta ao público desde o sábado 7 ata o domingo 8, mentres que o concurso terá lugar ao longo de toda a mañá do sábado. Trátase do III Memorial Luciano Sánchez, no que tomarán parte unhas 100 cabezas de gando, pertencentes a gandeiros de Friol, Samos e O Corgo.\nNo concurso valoraranse os animais en 5 categorías diferentes, con tres premios para cada unha das categorías; así se premiará á mellor vaca, mellor touro, mellor xato, mellor xata e mellor cría. O primeiro premio será de 150 euros, o segundo de 100 e o terceiro de 50 euros.\nOs animais serán valorados por dous xuíces principais, procedentes da Escola de Xuíces Gandeiros de Acruga. De feito, coincidindo con esta feira, porase o punto e final ao curso de xuíces gandeiros de raza Rubia galega, que alcanza a súa décima edición, na que participaron un total de 17 alumnos. Este curso, que consta dunha parte teórica e outra práctica, en campo, finalizará o día 7, cando os alumnos traballarán con varios animais da exposición para cualificar e valorar.\nPrograma de Acruga para o día 7 de outubro:\n– 11:30 h: Desfile de gando polas rúas do centro de Lugo.\n– 13:00 h: Inauguración oficial de Expolugo.\n– 13:30 h: Entrega de premios aos gañadores do concurso de gando e diplomas aos participantes no curso de xuíces de raza Rubia galega .\n14:30 h: Xantar con carne de Tenreira Galega Suprema-Carne de Rubia Galega no Palacio de Feiras e Congresos.


A Policía Local formula en dúas noites 14 denuncias a conductores por consumo de alcol\nOs controles producíronse os días 23 e 24 de novembro nas inmediacións da glorieta de Catabois, as avenidas de Santa Mariña e Compostela e na rúa Cuntis\nA Policía Local de Ferrol realizou os días 23 e 24 de novembro varios controis de alcol e drogas a conductores. A noite do pasado sábado, entre as 23.15 horas e as 2.35 horas, os axentes deron o alto a 153 turismos que circulaban polas inmediacións da glorieta da estrada de Catabois e da avenida de Santa Mariña. Como resultado producíronse 8 denuncias administrativas: 6 por conducir baixo os efectos do alcol e drogas, unha por carecer de seguro e outra por non levar o cinto. Houbo tamén dúas denuncias penais, unha por superar a taxa de 0.60 miligramos de alcol por litro e outra por conducir sen carné.\nO domingo 24, a Policía Local estivo na avenida de Compostela e rúa Cuntis entre as 4.30 horas e as 7. 42 horas. Dos 94 conductores que pasaron polo control, producíronse 7 denuncias administrativas por consumo de alcol.


Autores - Ceos Galegos\nRedactor na revista AstronomíA – Magazine.\nA dirección do equipo organizador de AstroGalicia: a festa galega das estrelas, nas súa 8 edicións desde 2008 ata hoxe, pasando polos concellos de Forcarei, Maceda, Boimorto, San Xoán de Río e Castrelo de Miño.\nLicenciado en física pola Universidade de Santiago de Compostela, coa especialización en física fundamental.\nPresente con comunicacións nas últimas tres edicións dos congresos estatais de astronomía.\nResponsable da tradución diaria ao galego da páxina da NASA Astronomical Picture Of the Day na web www.apodgalego.com.\nSocio de varias asociacións de afeccionados á astronomía.\nMembro da xunta directiva da Asociación Galega para a Comunicación e a Cultura Científica e Tecnolóxica.\nPresente en plataformas e redes de loita contra a contaminación luminosa.\nÁngel D. R. Arós


Extractores de CO2 para loitar contra o cambio climático | Revista | EROSKI CONSUMER\nO desenvolvemento de máquinas para extraer o dióxido de carbono do aire deixou de ser unha utopía, pero mantéñense os interrogantes sobre a súa viabilidade\nUn sono ou unha quimera. O obxectivo fixado para o 2100 é controlar o cambio climático, algo que esixe deixar de emitir á atmosfera nos vindeiros 90 anos 650.000 millóns de toneladas de CO2. Para comprendermos o que significa esa cifra hai que lembrar que en todo o planeta se produciron no 2008 uns 9.000 millóns de toneladas de CO2. Se cada ano se emitise esa mesma cantidade, de aquí ao 2100 engadiríanse á atmosfera algo máis de 800.000 millóns de toneladas de CO2. O obxectivo, xa que logo, é máis ca ambicioso. Como é posible acadalo? Por moito que os consumidores e que as industrias traballen na redución de CO2, a diminución do 80% das emisións semella inalcanzable de acordo á tendencia actual. Habería que deter boa parte do tráfico rodado, das calefaccións, do tráfico aéreo...\nEn España, por exemplo, as emisións de CO2 dos automóbiles medraron un 90% entre 1996 e o 2006, un incremento moi superior ao 15% establecido no protocolo de Kyoto. Ante esta situación, unha das estratexias na que matinan os expertos é extraer o CO2 directamente do aire. Desenvolvéronse algúns prototipos que aínda están lonxe de comercializarse pero que, chegado o caso, poderían supor unha axuda no que se coñece como "última liña de defensa" fronte ao cambio climático.\nFiltrar o aire\nEsta proposta cualificábase non hai moito tempo como ciencia ficción. Pero algúns prototipos recentes, inspirados noutros sistemas de limpeza de gases que se usan na industria, demostran que a idea non é tan desatinada.\nEntre eles cómpre salientar o creado polos investigadores da Universidade de Columbia, en Nova York, unha especie de extractor tubular que contén cilindros con hidróxido de sodio (lixivia de sosa). Cando o aire pasa a través destes cilindros, a lixivia de sosa reacciona co CO2 e convérteo en carbonato de sodio, e o resto do aire sae limpo. Despois, o carbonato de sodio extráese. Se se lle engade hidróxido de calcio (tamén chamado cal morto), a mestura transfórmase en carbonato de calcio ou pedra calcaria, que se pode almacenar (co CO2 que contén) ou ben quentar nun forno e recuperar, por un lado, CO2 puro, para almacenalo ou reutilizalo e, por outro, hidróxido de sodio, que se reutiliza novamente no proceso.\nDe xeito semellante funciona outro prototipo desenvolvido na Universidade de Calgary (Canadá) e que ten a aparencia dun cilindro vertical. O aire que entra impúlsase cara a arriba, onde se pulveriza unha fina chuvia de hidróxido de sodio que reacciona co CO2 do aire e que se transforma en pingas de carbonato de sodio que se recollen cun sistema de canalización. O resto do proceso é idéntico ao anterior.\nNestes sistemas, non obstante, rexístranse puntos febles. O primeiro é que se precisa unha gran cantidade de enerxía para quentar a mestura final. O propósito nesta fase é facer viable o sistema dándolle unha saída comercial ao CO2 resultante, que se podería destinar á produción de fuel ou de xeo seco, de interese para o transporte de mercadorías conxeladas. Agora ben, necesítanse temperaturas de ata 900 ou 400 graos centígrados, en función do prototipo, o que supón un gasto enerxético coas súas emisións correspondentes e un incremento do custo de purificar o aire.\nPor esta razón outros sistemas, como o que desenvolve o Instituto Federal de Tecnoloxía (ETH) de Zurich (Suíza), perseguen o uso de concentradores solares para quentar a mestura. Estes concentradores solares son estruturas parabólicas con espellos que recollen e concentran os raios solares para usalos como fonte de calor. Espalláronse moito nos desertos como unha fonte alternativa de enerxía (para cociñar, por exemplo).\nHai máis ideas. Outro grupo de investigación, tamén na Universidade de Columbia (EEUU), creou un purificador de aire baseado nun polímero impregnado con hidróxido de sodio que ten a aparencia dun panel con tiras de plástico. Cando o aire pasa a través das tiras, o polímero retén e transforma o CO2 en bicarbonato sódico. Para liberar de xeito controlado o CO2 aplican un fluxo de aire húmido, e non necesitan máis de 40 graos de temperatura para que o sistema funcione.\nOs resultados son prometedores, aínda que polo de agora trátase só de prototipos. Un dos ensaios en miniatura adaptaba o purificador a un pequeno invernadoiro con plantas, que eran as que absorbían o CO2 filtrado e con capacidade para filtrar un quilogramo de CO2 ao día. Agora os investigadores traballan para crear un prototipo que filtre unha tonelada ao día. Para dar unha idea do que isto significa, estímase que nos países desenvolvidos a emisión de CO2 per cápita é de 12 toneladas anuais, uns 32 quilogramos diarios.\nEstas estratexias para reducir o CO2 tamén teñen os seus detractores. Moitos argúen que de avanzar nesa liña se pode dar a falsa impresión de que hai medios para limpar o aire e, en consecuencia, administracións, empresas e consumidores poden "lacazanear" no obxectivo de frear as emisións.\nAnte estas críticas, os defensores destacan as vantaxes do sistema fronte a estratexias como a captura de CO2 de centrais térmicas e industrias, que só poden capturar CO2 se non é a través da canalización das emisións. En cambio, estes purificadores poden filtrar o aire directamente en calquera lugar e limpar as emisións do tráfico ou da aviación. Mesmo poderían situarse en terreos que non se utilizan, no deserto ou no mar, en plataformas ou barcos.\nTampouco é unha solución, segundo os promotores destes proxectos, tan custosa como se cría ata hai uns anos. As estimacións máis optimistas calculan que capturar unha tonelada de CO2 custaría 100 dólares, aínda que outras máis realistas estiman uns 500 dólares. Se se segue con esa ultima cifra, absorber as 650.000 millóns de toneladas de CO2 que se mencionaban ao comezo custaría 325 billóns de dólares. Trátase dnha gran cantidade, sen dúbida, aínda que tan só é o 2,7% da economía global, segundo calcularon na Universidade de Calgary.\nConscientes dos cartos que cómpren, xa se crearon empresas que traballan en reunir o financiamento suficiente para desenvolver os prototipos a escala máis comercial: Global Research Technologies, Global Thermostat e Carbon Engineering, as tres nos EEUU, son algunhas das pioneiras. O obxectivo da primeira é conseguir, no prazo de dous anos, un cento de máquinas en funcionamento, a un prezo de 250.000 dólares cada unha e cun custo de extracción por tonelada de 125 dólares.\nAínda supondo que sexa viable, os interrogantes son numerosos. A produción de toda esa maquinaria e a súa posta en marcha precisa un gasto enerxético. No Laboratorio Nacional Livermore Lawrence dos EEUU fixeron ese cálculo e aseguran que limpar 250 millóns de toneladas de CO2 do aire, que é o que se calcula que emitirán os avións cada ano cara ao 2030, suporá un gasto enerxético de 900.000 xigavatios hora por ano, unha cifra superior á que producirían 135.000 turbinas eólicas de 1,5 megavatios cada unha. Nun contexto onde o que hai que facer é estimular o aforro enerxético e cambiar o tipo de sociedade, moitos pregúntanse se non sería mellor dedicar toda esa enerxía directamente á electricidade e a evitar as emisións.


Saídas culturais | IES Isaac Díaz Pardo\nInicio » Saídas culturais\nSaidas fora do instituto para diversificar a nosa capacidade de aprender e coñecer.\nDo 23 ao 29 de abril: Intercambio Reims - Sada\nPrograma Intercambio IES Isaac Díaz Pardo, Lycée Jeanne d'Arc e Lycée Saint-Jean-Baptiste da cidade francesa de Reims. Viaxe a Reims. 22 alumnos e alumnas de 3º, 4º ESO e 1º Bach\nGallaecia Filmes: Carlos Casares\nXov, 28/09/2017 - 22:41\nNo desenvolvemento da Actuación Contratos Programa, Mellora do nivel de coñecementos para acadar a excelencia, o alumnado participante, coordinado polo profesor Xosé Seoane Cao, realizou este vídeo sobre Carlos Casares, o autor homenaxeado este ano no Día das Letras Galegas: outro excelente traballo de Gallaecia Filmes, a produtora do EDLG, que nos achega de xeito moi didáctico e ameno á traxectoria vital e literaria do grande escritor ourensán.\nMér, 29/03/2017 - 21:00\nO Departamento de Francés organiza unha viaxe a Paris, que se desenvolverá do 2 ao 6. Irá alumnado de 4º de ESO e 1º de Bacharelato, que cursa francés.\nO Departamento de Lingua e Literatura Castelá organiza unha charla para 1º de ESO na sala de Usos Múltiples do Instituto. Será ofrecida polo escritor Gonzalo Moure.\nO alumnado de 3º de ESO recibirá no propio centro unha charla sobre Erasmus 3.0. Está organizada polo propio centro e será impartida en castelán e inglés.\nO grupo que xestiona a Biblioteca organiza unha charla sobre aspectos legais en relación coa violencia de xénero. Está destinada a alumnado de 1º de Bacharelato\nO Departamento de Ciencias Naturais ten previsto un percorrido polo entorno do Seixo Branco. A actividade vai destinada a alumnado de 4º de ESO e 1º de Bacharelato.\nO Departamento de Orientación organiza unha visita ás facultades da UAC para 1º de Bacharelato. Actividade está enmarcada na aproximación do alumnado de Bacharelato ao mundo da Universidade.\nO Departamento de Tecnoloxía, asistirá a un obradoiro-concurso de Robótica na Fundación Barrié. A actividade está destinada a alumnado de 3º de ESO e 1º de Bacharelato.\nA ANPA do Instituto organiza unha viaxe de cinco días a Barcelona e Port Aventura. Asistirá alumnado de diferentes cursos.\nMér, 29/03/2017 - 20:57\nO Departamento de Inglés organizou unha viaxe a Londres de 5 días para alumnado de 2º de Bacharelato\nA Biblioteca do centro, seguindo coa actividade de dar a coñecer as Bibliotecas da contorna ao alumnado do Centro, organiza a visita á Biblioteca do Ágora en A Coruña para 3º de ESO.\nOs profesores dos dous Departamentos de Linguas Clásicas organiza para os alumnos de 4º de ESO e 1º e 2º de Bacharelato, unha visita á cidade de Lugo, no transcurso da cal asistirán a unha obra de teatro clásico\nO Departamento de Economía acolle no centro, e para alumnos de 1º e 2º de ESO, matriculados na materia Educación Financieira, unha charla sobre o tema no marco do programa Galicons.net.\nOs Departamentos de Tecnoloxía e Economía, e como continuación con proxecto Lanzadeiras, acompañarán ao alumnado de 1º (Robótica) e 2º (Economía) de Bacharelato a unha charla, que terá lugar na sala de Usos Múltiples do noso centro.\nMér, 29/03/2017 - 20:51\nO alumnado de 4ºde ESO, nunha actividade promovida pola Biblioteca, visita á Biblioteca González-Garcés e o MAC en A Coruña.\nOlimpiada de Xeoloxía. Participación do alumnado acompañado pola profesora de Bioloxía e Xeoloxía.\nVisita á Fábrica de Coca-Cola en A Coruña. O alumnado de 2º de ESO acompañados dos titores correspondentes e de profesores que lles imparten clase, realizarán a visita esperando que sexa a base para que se animen a participar no Concurso de Relato convocado poloa mencionada empresa.\nO alumnado de 2º de ESO fai a preceptiva visita á Biblioteca da contorna; neste caso será Rialeda en Oleiros.\nOs Departamentos de Linguas Clásicas organizan unha visita co alumnado de 3º de ESO a A Coruña; a idea é subir á Torre de Hércules e seguidamente visitar o Castelo de San Antón\nO Departamento de Tecnoloxía e xunto con alumnado de 1º Bacharelato asiste a unha charla na Universidade Laboral (Programa LANZADEIRAS)\nO EDLG e o Departamento de Lingua Galega organizaron a asistencia á obra de teatro Bicos con Lingua,que terá lugar no salón de actos da Casa da Cultura Pintor Lloréns de Sada. Vai alumnado de 3º, 4º de ESO e 1º de Bacharelato.\nVen, 03/03/2017 - 00:09\nO alumnado de 2º Bacharelato visitou Londres, acompañado polas profesoras Mary Cruz e Ofelia. O xoves, 2 de marzo, posan diante dun dos símbolos máis destacados da cidade: Tower Bridge\nXov, 19/01/2017 - 21:37\nVISITA CASA-MUSEO EMILIA PARDO BAZÁN - SEDE REAL ACADEMIA GALEGA\nAlumnado 4º ESO. Actividade organizada polo Departamento de Lingua e Literatura Castelá.\nVISITA DOMUS - MUNCYT\nAlumnado ESO da materia Cultura Científica\nCHARLA DO ESCRITOR E PROFESOR MANOLO PORTAS\nMércores 18. Alumnado de 1º de Bacharelato. Actividade organizada pola profesora Pilar García, coordinadora do Equipo de Dinamización Lingüística\nVISITA INSTALACIÓNS PULL & BEAR EN NARÓN\nVenres 20. Alumnado de Economía da Empresa. Actividade organizada polo Departamento de Economía\nDom, 04/12/2016 - 11:13\nA proposta do departamento de Orientación, o alumnado de 2º Bacharelato visitou Unitur recibindo información detallada sobre estudos Universitarios.\nOs alumnos de 2º e 3º de ESO participaron o luns 19 de decembro nesta actividade a proposta dos departamentos de Lingua Galega e Lingua Inglesa.\nLun, 14/11/2016 - 23:14\nEducando en Igualdade. Proposta do Concello de Sada que conecta co tema de Violencia de Xénero. Actividade destinada alumnado de 2º de ESO. Empezou no mes de Outubro e remata en Novembro, na data na que se conmemora o Día da Violencia de Xénero (25 de Novembro).\nRoteiro Oteriano. Departamentos de Lingua Galega e Dinamización realizaron esta actividade que percorre terras de Ourense. Destinada ao alumnado de 4º de ESO.\nVisita á Biblioteca Municipal Ramón Suárez Picallo de Sada. Actividade programada pola Biblioteca do instituto co fin de que o alumnado de novo ingreso coñeza ese espazo, nun desexo de que poidan utilizar os recursos que ten o pobo e que estarían ao seu alcance.\nVisita á Escola de Arquitectura. Departamento de Plástica organiza unha visita a esta Escola para o alumnado de 1º e 2º Bacharelato que estuda Debuxo Técnico.\nObradoiro de PREHISTORIA: o lume. Organizada polo Departamento de Xeografía e Historia. Destinada a alumnado de 1º de ESO.\nActividade interdisciplinar: Os departamentos de Ciencias Naturais, Xeografía e Historia e o propio Centro dende a Vicedirección, organizan unha saída conxunta e de diversos niveis para realizar tres actividades:\nVisita á Casa das Ciencias, destinadas a 1º de ESO, e\nVisita ao Muncyt e Centro Meteorolóxico para alumnado de 2º de Bacharelato.\nTeatro na Casa da Cultura Pintor LLoréns de Sada. Alumnado de 3º e 4º de ESO asistirán a unha representación teatral na Casa da Cultura e con motivo do Día contra A violencia de Xénero.\nXov, 24/04/2014 - 19:45\nFotos do viaxe a París!!!!!\nDe París 2014\nblogue de iesdesada\nCopyright © 2003-2020 IES Isaac Díaz Pardo.